โฆษกศูนย์บริหารสถานการณ์ โควิด-19 ยืนยัน ผู้เดินทางกลับถึงไทยทั้ง 158 คน เข้าสู่ระบบกักตัวครบถ้วน
โฆษกศูนย์บริหารสถานการณ์ โควิด-19 ยืนยัน ผู้เดินทางกลับถึงไทยทั้ง 158 คน เข้าสู่ระบบกักตัวครบถ้วนนายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. แถลงข่าวสถานการณ์การแพร่ระบาดของโรคโควิด-19 ว่า วานนี้ นายกรัฐมนตรี ได้สั่งการผู้รับผิดชอบดำเนินการติดตามคนไทย 158 คนที่ออกจากสนามบินสุวรรณภูมิ พร้อมขอบคุณทุกคนที่ร่วมมือกับภาครัฐในการเข้าสู่กระบวนการกักกันตัว โดยตัวเลขล่าสุดมีกลุ่มคนไทยมารายงานตัวแบ่งเป็น 2 กลุ่ม ได้แก่ กลุ่มต่างจังหวัด จำนวน 65 คน กระจายไปยัง 27 จังหวัด ได้แก่ ภาคกลาง 7 จังหวัด ภาคเหนือ 6 จังหวัด ภาคอีสาน 8 จังหวัด ภาคใต้ 2 จังหวัด และภาคตะวันออก 4 จังหวัด ได้ไปกักตัวอยู่ที่โรงพยาบาลในภูมิลำเนา โรงแรมและสถานที่ราชการที่เหมาะสม ส่วนคนที่อยู่ในกรุงเทพมหานครมารายงานตัวที่สนามบินสุวรรณภูมิ 93 คน ส่งไปกักตัวที่โรงแรมอยู่ในกรุงเทพมหานคร หรือใกล้เคียง โดยทุกคนให้ความร่วมมือเป็นอย่างดี และกระทรวงสาธารณสุขจะเข้าไปดูแล มั่นใจว่า 14 วันนี้ จะได้รับการดูแลเป็นอย่างดีและไม่แพร่การกระจายเชื้อไปยังบุคคลอื่น พร้อมยืนยัน หลังจากเกิดเหตุการณ์ที่สุวรรณภูมิ นายกรัฐมนตรี สั่งการให้วางระบบบูรณาการและทดสอบผู้ที่เดินทางเข้าประเทศใหม่ วานนี้มีอีก 2 เที่ยวบินมาจากมาเลเซีย 51 คน และการ์ต้า 47 คน พร้อมบูรณาการความร่วมมือจากบุคลากรในภาคส่วนต่างๆ ทำให้คนไทยที่เดินทางมาดำเนินการตามมาตรการเพื่อเข้าสู่ระบบเรียบร้อยดี ส่วนการปฏิบัติงานหลังประกาศเคอร์ฟิว งดออกนอกเคหะสถานตามพระราชกำหนดการบริหารราชการในสถานการณ์ฉุกเฉินปี 2548 ผลงานที่เกิดขึ้นในรอบวันที่ผ่านมา ได้ตั้งจุดตรวจควบคุมจำนวน 634 จุด ในพื้นที่ 77 จังหวัด เพื่อบังคับปฏิบัติตามมาตรการที่ผ่านมา โดยในคืนของวันที่ 3 และ 4 เมษายน 2563 มีรถผ่านจุดตรวจ 7,997 คัน ผู้ผ่านที่จุดตรวจทั้งสิ้น 11,610 คน ตรวจพบการกระทำผิดจากข้อมูลล่าสุด ณ วันที่ 5 เมษายน เวลา 08.00 น. ฝ่าฝืนโดยไม่มีเหตุผลในการเดินทาง แบ่งเป็นยานพาหนะ 522 คัน ผู้กระทำความผิด 677 คน และมีการรวมกลุ่มมั่วสุมที่เสี่ยงต่อการแพร่เชื้อ เช่น การดื่มสุรา เสพยาเสพติด แบ่งเป็นยานพาหนะ 24 คัน ผู้กระทำความผิด 41 คน ซึ่งได้ดำเนินการตักเตือนไป 375 คน และดำเนินคดี 325 คน ส่วนผู้ขับขี่ในเวลากลางคืนส่วนใหญ่เป็นการขนส่งสินค้าอุปโภค-บริโภค ผลผลิตทางการเกษตร น้ำมันเชื้อเพลิง บุคลากรทางการแพทย์และผู้เข้ากะ หรือผลัดทำงานในเวลากลางคืน